La millor gastronomia de Llíria torna a “A mos redó”
05 de setembre de 2024

La Fira “A mos redó. Productes de Llíria” tornarà a convertir-se, un any més, en la gran festa gastronòmica de la capital del Camp de Túria. L'esdeveniment, organitzat per la Regidoria de Comerç amb la col·laboració de la Federació del Comerç de Llíria, se celebrarà del 12 al 15 de setembre i estarà obert tots els dies des de les 19.00 hores a la plaça Major.

Un total de 13 expositors d'establiments d'hostaleria, alimentació i oci de la localitat, oferiran durant estes jornades una selecció dels millors productes gastronòmics de Llíria.

Les persones que visiten “A mos redó” podran degustar l'oferta d'estos locals i a més disfrutar d'una variada programació d'actuacions de diferents estils musicals que amenitzaran la fira. La Banda Juvenil Unió Musical de Llíria serà l'encarregada d'obrir este programa en la inauguració que tindrà lloc el dijous 12 de setembre a les 19.00 hores.

La regidora de Comerç, María José Llopis, ha destacat que este esdeveniment “marca de nou l'inici de les festes patronals de San Miguel que podrem disfrutar al llarg de les pròximes setmanes”. “És una cita indispensable per a assaborir la gran oferta gastronòmica de la nostra ciutat, acompanyada d'un gran ambient, per la qual cosa convidem a veïns i visitants a visitar la fira al llarg d'estes jornades”, ha afegit.